CELEX: 32016R2376
Language: hr
Date: 2016-10-13 00:00:00
Title: Delegirana uredba Komisije (EU) 2016/2376 оd 13. listopada 2016. o uspostavi plana za odbačeni ulov školjkaša Venus spp. u talijanskim teritorijalnim vodama

23.12.2016   
            
            
               HR
            
            
               Službeni list Europske unije
            
            
               L 352/48
            
         DELEGIRANA UREDBA KOMISIJE (EU) 2016/2376
   оd 13. listopada 2016.
   o uspostavi plana za odbačeni ulov školjkaša Venus spp. u talijanskim teritorijalnim vodama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno članak 15. stavak 6.,
   uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (2), a posebno članak 15.a,
   budući da:
   
               (1)
            
            
               Cilj Uredbe (EU) br. 1380/2013 postupno je napuštanje prakse odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu ograničenjima ulova.
            
         
               (2)
            
            
               Člankom 15. stavkom 6. Uredbe (EU) br. 1380/2013 Komisija je ovlaštena donijeti delegirane akte o planovima za odbačeni ulov za razdoblje od najviše tri godine na temelju zajedničkih preporuka koje su izradile države članice nakon savjetovanja s mjerodavnim savjetodavnim vijećima. Planovi za odbačeni ulov mogu sadržavati tehničke mjere za ribolov.
            
         
               (3)
            
            
               Italija je kao jedina država članica s izravnim upravljačkim interesom za ribolov školjkaša Venus spp. u talijanskim teritorijalnim vodama dostavila Komisiji preporuku u skladu s postupkom iz članka 18. Uredbe (EU) br. 1380/2013. Navedena je preporuka dostavljena u obliku nacionalnog plana za odbačeni ulov školjkaša Venus spp., nakon savjetovanja sa Savjetodavnim vijećem za Sredozemlje (MEDAC). Nakon podnošenja te preporuke Znanstveni, tehnički i gospodarski odbor za ribarstvo (STECF) preispitao je znanstveni doprinos Italije. Mjere uvrštene u zajedničku preporuku u skladu su s odredbama članka 18. stavka 3. Uredbe (EU) br. 1380/2013.
            
         
               (4)
            
            
               Za potrebe donošenja planova za odbačeni ulov Komisija je člankom 15.a Uredbe (EZ) br. 1967/2006 ovlaštena utvrditi minimalne referentne veličine za očuvanje za vrste koje podliježu obvezi iskrcavanja kako bi se osigurala zaštita nedoraslih morskih organizama. Minimalne referentne veličine za očuvanje mogu, prema potrebi, odstupati od veličina iz Priloga III. toj Uredbi.
            
         
               (5)
            
            
               U skladu sa zaključcima STECF-a o nacionalnom planu upravljanja odbačenim ulovom školjkaša Venus spp., Venus spp. spada u vrste s visokom stopom preživljavanja, čime se opravdava zahtjev za izuzeće od obveze iskrcavanja za odbačeni dio ulova. Smanjenje minimalne referentne veličine za očuvanje s 25 mm na 22 mm nije nespojivo s dužinom u zrelosti, tako da ne bi smjelo znatno utjecati na zaštitu nedoraslih organizama. Predviđa se da će uzrokovati tek neznatno smanjenje reproduktivnog potencijala stoka, što se ne smatra važnim učinkom na stok. Konačno, zaključeno je da će se predloženim programom znanstvenog praćenja vjerojatno prikupiti dovoljno podataka za procjenu učinaka plana za odbačeni ulov.
            
         
               (6)
            
            
               Kako bi osigurala odgovarajuću kontrolu provedbe obveze iskrcavanja, država članica treba sastaviti popis plovila na koje se ova Uredba odnosi.
            
         
               (7)
            
            
               Budući da mjere predviđene ovom Uredbom izravno utječu na gospodarske djelatnosti povezane s ribarstvima i planiranjem sezone ribolova za plovila Unije, Uredba bi trebala stupiti na snagu trećeg dana od dana objave u Službenom listu Europske unije. U skladu s člankom 15. stavkom 6. Uredbe (EU) br. 1380/2013 ova bi se Uredba trebala primjenjivati u razdoblju od najviše tri godine,
            
         DONIJELA JE OVU UREDBU:
   Članak 1.
   Predmet
   Ovom se Uredbom utvrđuju pojedinosti za ispunjenje obveze iskrcavanja koja se odnosi na ribolov školjkaša Venus spp. u talijanskim teritorijalnim vodama u skladu s člankom 15. stavkom 1. točkom (d) Uredbe (EU) br. 1380/2013.
   Članak 2.
   Minimalna referentna veličina za očuvanje
   1.   Odstupajući od minimalne referentne veličine za očuvanje iz Priloga III. Uredbi (EZ) br. 1967/2006 i za potrebe članka 15. stavka 11. Uredbe (EU) br. 1380/2013, minimalna referentna veličina za očuvanje školjkaša Venus spp. u talijanskim teritorijalnim vodama ukupna je dužina od 22 mm.
   2.   Mjerenje veličine školjkaša Venus spp. provodi se u skladu s Prilogom IV. Uredbi (EZ) br. 1967/2006.
   Članak 3.
   Popis plovila
   1.   Tijela država članica utvrđuju plovila koja podliježu obvezi iskrcavanja.
   2.   Do 31. prosinca 2016. tijela država članica dostavljaju Komisiji putem sigurnog web-mjesta Unije za kontrolu popis svih plovila ovlaštenih za ribolov školjkaša Venus spp. hidrauličnim dredžama u talijanskim teritorijalnim vodama. Tijela država članica ažuriraju taj popis.
   Članak 4.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2017. do 31. prosinca 2019.
   Međutim, članak 3. primjenjuje se od dana njezina stupanja na snagu.
   
      Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Bruxellesu 13. listopada 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  SL L 409, 30.12.2006., str. 11.